

**ประกาศมหาวิทยาลัยธรรมศาสตร์**

**เรื่อง กองทุนเงินบริจาคเพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา พ.ศ. ๒๕๖๕**

**.........................................................**

โดยที่เป็นการสมควรให้มีประกาศมหาวิทยาลัยธรรมศาสตร์ เรื่อง กองทุนเงินบริจาค
เพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา พ.ศ. ๒๕๖๕

อาศัยอำนาจตามความในมาตรา ๓๙ (๑) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ ประกอบข้อ ๕๔ ของข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี พ.ศ. ๒๕๖๔ อธิการบดีจึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง กองทุนเงินบริจาค
เพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา พ.ศ. ๒๕๖๕”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“กองทุน” หมายความว่า กองทุนเงินบริจาคเพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา

“สถาบัน” หมายความว่า สถาบันนวัตกรรมวิทยาศาสตร์การแพทย์และวิศวกรรม

“โรงพยาบาล” หมายความว่า โรงพยาบาลธรรมศาสตร์ ศูนย์พัทยา

“คณะกรรมการบริหารกองทุน” หมายถึง คณะกรรมการบริหารกองทุนเงินบริจาคเพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา

**ข้อ ๔** ให้จัดตั้งกองทุนขึ้นกองทุนหนึ่ง เรียกว่า “กองทุนเงินบริจาคเพื่อการจัดตั้งและบริหารสถาบันนวัตกรรมวิทยาศาสตร์การแพทย์และวิศวกรรม และโรงพยาบาลธรรมศาสตร์ ศูนย์พัทยา”
โดยมีวัตถุประสงค์ ดังต่อไปนี้

(๑) สนับสนุนและส่งเสริมการจัดตั้งสถาบันและโรงพยาบาล

(๒) สนับสนุนและส่งเสริมการดำเนินงานของสถาบันด้านการจัดการศึกษา การทำวิจัย
การให้บริการวิชาการแก่สังคม และการดำเนินกิจกรรมอันเป็นสาธารณประโยชน์

(๓) สนับสนุนและส่งเสริมการดำเนินงานของโรงพยาบาล

(๔) สนับสนุนและส่งเสริมการพัฒนาอาจารย์ เจ้าหน้าที่ และนักศึกษาของสถาบัน

(๕) สนับสนุนและส่งเสริมการดำเนินการอื่นใดตามวัตถุประสงค์ของผู้บริจาค

**ข้อ ๕** รายได้และทรัพย์สินของกองทุน มีดังนี้

(๑) เงินและทรัพย์สินอย่างอื่นที่มีผู้อุทิศหรือบริจาคให้ที่มีวัตถุประสงค์เพื่อสนับสนุนและส่งเสริมการดำเนินงานของสถาบันหรือโรงพยาบาล และการดำเนินการอื่นตามวัตถุประสงค์อื่นของกองทุน
ตามประกาศนี้

(๒) เงินหรือผลประโยชน์จากการจัดกิจกรรมต่าง ๆ ของกองทุน

(๓) เงินหรือผลประโยชน์อื่นจากการลงทุนของกองทุน

(๔) ดอกผลที่ได้จากเงินหรือทรัพย์สินหรือผลประโยชน์ ตาม (๑) (๒) และ (๓)

(๕) รายได้อื่น ๆ

**ข้อ ๖** รายจ่ายของกองทุน ให้จ่ายได้เฉพาะเพื่อการดำเนินงานตามวัตถุประสงค์ของกองทุน
และใช้จ่ายในการบริหารกองทุนตามที่คณะกรรมการบริหารกองทุนจัดสรรไว้

**ข้อ ๗** ให้มีคณะกรรมการบริหารกองทุน ประกอบด้วย

(๑) ผู้อำนวยการสถาบัน เป็นประธานกรรมการ

(๒) รองผู้อำนวยการสถาบัน เป็นกรรมการ

(๓) ผู้อำนวยการโรงพยาบาล เป็นกรรมการ

(๔) กรรมการอื่นที่ผู้อำนวยการสถาบันแต่งตั้ง จำนวนไม่เกินสี่คน

ให้เลขานุการสถาบันเป็นกรรมการและเลขานุการ

ผู้อำนวยการสถาบันอาจมอบหมายให้ผู้ปฏิบัติงานในมหาวิทยาลัยจำนวนหนึ่งคน
เป็นผู้ช่วยเลขานุการก็ได้

**ข้อ ๘** ให้กรรมการตามข้อ ๗ (๔) มีวาระการดำรงตำแหน่งคราวละสองปี และอาจได้รับแต่งตั้งอีกก็ได้

นอกจากการพ้นจากตำแหน่งตามวาระ ให้กรรมการตามข้อ ๗ (๔) พ้นจากตำแหน่งเมื่อ

(๑) ตาย

(๒) ลาออก

(๓) เป็นคนไร้ความสามารถหรือคนเสมือนไร้ความสามารถ

(๔) เป็นบุคคลล้มละลายหรือเคยเป็นบุคคลล้มละลายทุจริต

(๕) ถูกจำคุกโดยคำพิพากษาถึงที่สุดให้จำคุก

(๖) สภามหาวิทยาลัยมีมติให้พ้นจากตำแหน่ง

ในกรณีที่กรรมการตามข้อ ๗ (๔) พ้นจากตำแหน่งนอกจากการพ้นจากตำแหน่งตามวาระ
ให้กรรมการที่ได้รับแต่งตั้งแทนกรรมการที่พ้นจากตำแหน่งมีวาระเท่ากับวาระที่เหลือของผู้ที่ตนแทน
แต่ถ้าวาระการดำรงตำแหน่งเหลืออยู่น้อยกว่าหกสิบวัน จะไม่ดำเนินการแต่งตั้งกรรมการแทนก็ได้

ในกรณีที่กรรมการตามข้อ ๗ (๔) พ้นจากตำแหน่งและยังไม่มีการแต่งตั้งกรรมการแทนผู้ที่พ้นจากตำแหน่ง ให้คณะกรรมการบริหารกองทุนประกอบด้วยกรรมการเท่าที่มีอยู่

**ข้อ ๙** คณะกรรมการบริหารกองทุนมีอำนาจหน้าที่ ดังต่อไปนี้

(๑) ติดตาม ตรวจสอบ และควบคุมการดำเนินงานของกองทุนให้เป็นไปตามวัตถุประสงค์

(๒) พิจารณาหลักเกณฑ์และอัตราการจ่ายเงินของกองทุนให้เป็นไปตามวัตถุประสงค์

(๓) พิจารณาอนุมัติการใช้จ่ายเงินและทรัพย์สินของกองทุนให้เป็นไปตามวัตถุประสงค์

(๔) พิจารณาจัดสรรดอกผลของกองทุนเพื่อสมทบเป็นเงินกองทุนตามความเหมาะสม
ปีละไม่น้อยกว่าร้อยละ ๕ ของดอกผลที่ได้รับ

(๕) พิจารณาแผนงานหรือโครงการประจำปีและดำเนินงานอื่น ๆ ที่เกี่ยวกับวัตถุประสงค์

(๖) จัดหาและดำเนินการจัดกิจกรรมต่าง ๆ เพื่อให้มีการบริจาคเงินและทรัพย์สินให้แก่กองทุน

(๗) ดำเนินการและบริหารการลงทุนของกองทุน

(๘) พิจารณาให้ความเห็นชอบการใช้จ่ายเงินและทรัพย์สินของกองทุน

(๙) รายงานผลการดำเนินงานของกองทุนต่อมหาวิทยาลัย

ให้อธิการบดีหรือรองอธิการบดีที่ได้รับมอบหมายมีอำนาจอนุมัติการก่อหนี้ผูกพันและอนุมัติ
การจ่ายเงิน

**ข้อ ๑๐** การจัดซื้อจัดจ้างด้วยเงินรายได้ของกองทุนให้ดำเนินการตามข้อบังคับมหาวิทยาลัยธรรมศาสตร์ว่าด้วยการจัดซื้อจัดจ้างและการบริหารพัสดุโดยใช้เงินบริจาค

**ข้อ ๑๑** ให้สถาบันมีหน้าที่รับเงิน จ่ายเงิน และเก็บรักษาเงินกองทุน ตลอดจนทางปฏิบัติต่าง ๆ ในทางบัญชีให้เป็นไปตามประกาศนี้

**ข้อ ๑๒** ให้คณะกรรมการบริหารกองทุนจัดทำรายงานผลการดำเนินงาน และรายงานฐานะการเงินประจำปีของกองทุนเสนออธิการบดีเพื่อทราบทุกสิ้นปีงบประมาณ

**ข้อ ๑๓** การรับจ่ายและเก็บรักษาเงินตลอดจนการปฏิบัติทางบัญชีให้ปฏิบัติตามข้อบังคับมหาวิทยาลัยธรรมศาสตร์ว่าด้วยการบริหารการเงิน งบประมาณ และการบัญชี โดยอนุโลม

**ข้อ ๑๔** ในระหว่างที่ยังไม่ได้มีการจัดตั้งสถาบัน ให้รองอธิการบดีที่รับผิดชอบงานด้านบริหารศูนย์พัทยา เป็นประธานคณะกรรมการบริหารกองทุน และให้ผู้อำนวยการกองบริหารศูนย์พัทยา เป็นกรรมการ
และเลขานุการ

**ข้อ ๑๕** ให้โอนรายได้และทรัพย์สินที่มีผู้บริจาคเพื่อกิจกรรมของสถาบันและโรงพยาบาล
ที่มีอยู่ก่อนแล้วมาเป็นรายได้และทรัพย์สินของกองทุนตามประกาศนี้

ประกาศ ณ วันที่ ๒๑ เดือนมิถุนายน พ.ศ. ๒๕๖๕

 - ลงนาม -

 (รองศาสตราจารย์ เกศินี วิฑูรชาติ)

 อธิการบดี